Uredba Komisije (EGS) št. 784/68

z dne 26. junija 1968

o podrobnih pravilih za izračunavanje cen CIF za beli in surovi sladkor

KOMISIJA EVROPSKIH SKUPNOSTI JE,

ob upoštevanju Pogodbe o ustanovitvi Evropske gospodarske skupnosti,

ob upoštevanju Uredbe Sveta št. 1009/67/EGS z dne 18. decembra 1967 o skupni ureditvi trga za sladkor [1] in zlasti člena 13(4) Uredbe,

ker zlasti člen 13(4) Uredbe št. 1009/67/EGS določa, da je treba predpisati podrobna pravila za izračunavanje cen CIF in njihovo prilagajanje, da bodo upoštevana kakršna koli odstopanja od standardne kakovosti;

ker odstavka 1 in 2 navedenega člena zahtevata, da se za določeni mejni prehod redno določajo najugodnejše nakupne možnosti za beli in surovi sladkor na svetovnem trgu;

ker mora v ta namen Komisija upoštevati vse informacije, ki so ji na voljo bodisi neposredno bodisi preko držav članic; ker se nekatere informacije ne smejo upoštevati pri izračunavanju cen CIF, zlasti kadar gre za majhne količine ali blago slabe tržne kakovosti, zato da se zagotovita objektivnost in reprezentativnost izračunanih cen CIF;

ker je treba zato, ker se ponudbene cene belega in surovega sladkorja pogosto navajajo za dobavo, ki ni dobava v razsutem stanju CIF Rotterdam, predvideti prilagoditve; ker je treba pri predpisanem prilagajanju ponudbenih cen na podlagi standardne kakovosti v primeru belega sladkorja uporabiti koeficiente, predvidene v zvezi z intervencijo iz člena 9(8) Uredbe št. 1009/67/EGS; ker je treba v primeru surovega sladkorja predvideti pomnožitev s korekcijskim faktorjem, ki upošteva donos;

ker ni verjetno, da bodo pri pregledovanju ponudb surovega pesnega sladkorja običajno na voljo rezultati analiz, ki jih je treba na podlagi člena 1(2) Uredbe Sveta (EGS) št. 431/68 z dne 9. aprila 1968 o standardni kakovosti za surovi sladkor in mejnem prehodu Skupnosti za izračunavanje cen CIF za sladkor [2] upoštevati pri izračunavanju donosa;

ker so informacije, potrebne za izračun donosa surovega trsnega sladkorja v skladu z odstavkom 3 istega člena, običajno na voljo za vse ponudbe surovega sladkorja; ker ni treba upoštevati razlik, nastalih pri izračunavanju cene CIF iz izračuna donosa surovega pesnega sladkorja v skladu s podrobnimi pravili iz odstavka 3 navedenega člena, in ker naj se zato donos obeh vrst surovega sladkorja izračunava v skladu z odstavkom 3 navedenega člena;

ker bi moralo biti Komisiji omogočeno, da v določenih okoliščinah in v omejenem časovnem obdobju kot izredni ukrep pusti ceno CIF nespremenjeno, da ne bi prišlo na trgu Skupnosti do motenj zaradi nenadnih in precejšnjih sprememb obdavčenja, ki ne odražajo dejanskega gibanja cen na svetovnem trgu;

ker je treba v določenih okoliščinah, zato da ne bi prišlo na trgu Skupnosti do motenj, ki bi jih povzročil uvoz sladkorja, obdelanega ali pakiranega na poseben način, za tak uvoz izračunati posebno ceno CIF;

ker so ukrepi, predvideni s to uredbo, v skladu z mnenjem Upravljalnega odbora za sladkor,

SPREJELA NASLEDNJO UREDBO:

Člen 1

Komisija določi cene CIF za beli in surovi sladkor na podlagi najugodnejših nakupnih možnosti na svetovnem trgu. Cene se izračunajo v skladu s členi 2 do 5.

Člen 2

Pri določanju najugodnejših nakupnih možnosti na svetovnem trgu se upoštevajo vse informacije v zvezi s:

1. ponudbami na svetovnem trgu,

2. kotacijami na borzah, pomembnih za mednarodno trgovino s sladkorjem,

3. cenami, doseženimi na pomembnih trgih v tretjih državah,

4. prodajo v okviru mednarodne trgovine,

s katerimi je bila Komisija seznanjena bodisi neposredno bodisi preko držav članic.

Člen 3

Pri določanju najugodnejših nakupnih možnosti se informacije ne upoštevajo,

1. če je blago slabe tržne kakovosti, ali

2. če možnost za nakup blaga po ceni, navedeni v ponudbi, velja le za majhno količino, ki ni reprezentativna za trg, ali

3. če Komisija zaradi splošnih trendov cen ali informacij, ki so ji na voljo, domneva, da cena v ponudbi ne odraža dejanskih tržnih trendov.

Člen 4

1. Cene, ki ne veljajo za dobavo v razsutem stanju CIF Rotterdam, se prilagodijo.

2. Pri prilagajanju je treba upoštevati zlasti razliko v stroških prevoza blaga od pristanišča odpreme do namembnega pristanišča in od pristanišča odpreme do Rotterdama.

3. Če cena velja za blago v vrečah, se zmanjša za 0,06 obračunske enote na 100 kilogramov.

Člen 5

1. Pri prilagajanju cen, ki veljajo za nestandardne kakovosti:

(a) se za beli sladkor uporablja zvišanje ali znižanje, določeno v skladu s členom 9 Uredbe št. 1009/67/EGS;

(b) se za surovi sladkor uporabljajo korekcijski faktorji, ki jih dobimo tako, da 92 delimo z odstotki donosa sladkorja, za katerega velja cena.

2. Donos se izračuna v skladu z metodo iz člena 1(3) Uredbe (EGS) št. 431/68.

Člen 6

Cena CIF lahko izjemoma ostane v omejenem časovnem obdobju nespremenjena, kadar ponudbena cena za dano kakovost ali določeni izvor, ki je služila kot osnova za določitev predhodne cene CIF, ni dostopna Komisiji, ko je treba določiti novo ceno CIF, in kadar bi ponudbene cene, ki so Komisiji na voljo in za katere slednja meni, da niso dovolj reprezentativne za dejanske tržne trende, sprožile nenadne in precejšnje spremembe cene CIF.

Člen 7

Kadar je ponudbena cena za sladkor, ki je bil obdelan ali pakiran na poseben način, po odštetju stroškov take posebne obdelave ali pakiranja in prilagoditvi ceni CIF Rotterdam nižja od cene CIF, določene v skladu s členi 2 do 6, se za ta sladkor izračuna posebna cena CIF na podlagi ponudbene cene.

Člen 8

Ta uredba začne veljati dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 26. junija 1968

Za Komisijo

Predsednik

Jean Rey

[1] UL 308, 18.12.1967, str. 1.

[2] UL L 89, 10.4.1968, str. 3.

--------------------------------------------------